Document ID: 32005D0753

KOMISIJAS LĒMUMS
(2005. gada 24. oktobris),
ar ko groza II pielikumu Padomes Lēmumā 79/542/EEK attiecībā uz svaigas gaļas importu no Brazīlijas
(izziņots ar dokumenta numuru K(2005) 4168)
(Dokuments attiecas uz EEZ)
(2005/753/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta 1. un 4. punktu,
tā kā:
(1)
Padomes 1979. gada 21. decembra Lēmumā 79/542/EEK, ar ko izveido to trešo valstu sarakstu, no kurām dalībvalstis atļauj liellopu, cūku un svaigas gaļas ievedumus un paredz veterināros un sabiedrības veselības noteikumus un veterinārās sertifikācijas nosacījumus noteiktu dzīvu dzīvnieku un to svaigas gaļas importam Kopienā (2), II pielikuma 1. daļā noteikts to trešo valstu vai trešo valstu daļu saraksts, no kurām dalībvalstīm atļauts importēt dzīvus dzīvniekus un to svaigu gaļu.
(2)
Saskaņā ar minēto lēmumu no daļas Brazīlijas teritorijas, jo tur tiek veikta dzīvnieku vakcinēšana pret mutes un nagu sērgu, atļauts Kopienā importēt liellopu gaļu, kas ir atkaulota un nogatavināta.
(3)
Tomēr Brazīlijas veterinārās iestādes apstiprinājušas mutes un nagu sērgas uzliesmojumu Mato Grosso do Sul štatā netālu no robežas ar Paranas štatu, par ko 2005. gada 10. oktobrī informējušas Pasaules dzīvnieku veselības organizāciju. Turklāt starp šiem štatiem un Sanpaulu (São Paulo) štatu notiek dzīvnieku pārvadājumi, un tie ir epidemioloģiski saistīti. Tāpēc, trūkstot sīkākai informācijai, kas ļauj precīzāk noteikt slimības skarto teritoriju, un lai Kopienā nodrošinātu augsta līmeņa aizsardzību pret mutes un nagu sērgu, tiek uzskatīts par lietderīgu pārtraukt liellopu gaļas importu no šiem štatiem.
(4)
Pirmais paziņojums Brazīlijas veterinārajām iestādēm sniegts 2005. gada 30. septembrī. Tāpēc sertificētas atkaulotas un nogatavinātas gaļas sūtījumi, kas iegūti no dzīvniekiem, kuri kauti pirms šīs dienas, ir jāpieņem, bet visi liellopu gaļas sūtījumi no šiem trijiem štatiem, kas iegūti no šajā dienā vai vēlāk kautiem dzīvniekiem, ir jāatceļ.
(5)
Attiecīgi jāgroza Lēmuma 79/542/EEK II pielikuma 1. daļa.
(6)
Šis lēmums tiks pārskatīts, ņemot vērā no Brazīlijas saņemto informāciju.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 79/542/EEK II pielikuma 1. daļu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2005. gada 24. oktobrī

Labels: 17
0
3
6
18